ทองคำขึ้น 400 บาท
ทองคำเปิดตลาดวันนี้ ขึ้น 400 บาท แท่งขาย 26,100 รูปพรรณ 26,500 บาท ขณะที่ สัญญาทองคำตลาดนิวยอร์กดีดตัวขึ้น นักลงทุนแห่ซื้อเก็งกำไร
17 ก.ย. 2554

ทองคำเปิดตลาดวันนี้ ขึ้น 400 บาท แท่งขาย 26,100 รูปพรรณ 26,500 บาท ขณะที่ สัญญาทองคำตลาดนิวยอร์กดีดตัวขึ้น นักลงทุนแห่ซื้อเก็งกำไร 
ราคาทอง (ทองคำ 96.5%) ประจำวันที่ 17 กันยายน 2554 ตามประกาศของสมาคมค้าทองคำ ราคาทองคำแท่ง รับซื้อบาทละ 26,000.00 ขายบาทละ 26,100.00    ราคาทองรูปพรรณ รับซื้อบาทละ 25,620.40 ขายบาทละ 26,500.00 ทั้งนี้ ราคาทองคำขึ้น 400 บาท  
ทั้งนี้ สัญญาทองคำตลาด COMEX (Commodity Exchange) ส่งมอบเดือนธ.ค.ปิดพุ่ง 33.30 ดอลลาร์ หรือ 1.9% ที่ 1,814.70 ดอลลาร์/ออนซ์
บรรดารัฐมนตรีคลังจากประเทศสมาชิกสหภาพยุโรป (อียู), ประธานธนาคารกลางและคณะผู้แทนจากองค์กรสำคัญอื่นๆ จะเข้าร่วมการประชุมเป็นเวลา 2 วันที่โปแลนด์ เพื่อหารือแนวทางจัดดการปัญหาหนี้กรีซและหนุนความมีเสถียรภาพทางการเงินในยูโรโซน ท่ามกลางความกังวลที่เพิ่มมากขึ้นเกี่ยวกับวิกฤติหนี้สินที่เลวร้ายลงของภูมิภาคดังกล่าว
เมื่อเช้าวานนี้ นายทิโมธี ไกธ์เนอร์ รัฐมนตรีคลังสหรัฐ ซึ่งได้เข้าร่วมการประชุมด้วย ได้เรียกร้องให้บรรดารัฐมนตรียูโรโซนและธนาคารกลางยุโรปแสดงความเป็นหนึ่งเดียวกันในการแก้ไขวิกฤติหนี้ของภูมิภาคและในการขยายวงเงินของกองทุนรักษาเสถียรภาพการเงินยุโรป (EFSF)
เทรดเดอร์รายหนึ่งระบุถึงการคาดการณ์ที่ว่าการประชุมดังกล่าวจะส่งผลให้มีข่าวใหม่ที่ช่วยผลักดันตลาด ขณะที่ปัจจัยเสี่ยงด้านเศรษฐกิจโลกที่ยังคงมีอยู่ได้ทำให้นักลงทุนไม่ต้องการที่จะเทขายทองก่อนช่วงสุดสัปดาห์ และการปรับตัวลงในช่วง 2 วันติดต่อกันก็เป็นเหตุผลที่ดีที่ทำให้กลุ่มผู้ซื้อเก็งกำไรกลับเข้ามาในตลาดอีกครั้ง